**Perica Bencúrová**, za slobodna **Didolićová** (\* 6. marec 1880, Selca, Chorvátsko – † 7. augusta 1971, Trnava) bola manželka lekára a spisovateľa Martina Kukučína.

Zo života
---------

Rodičmi Perice boli Vicko Didolić (nar. 1831), verejný činiteľ v 19. storočí a Kata Didolić, za slobodna Definis (nar. 1835).

Perica mala jedného staršieho brata.

Zomrela 7. augusta 1971 a je pochovaná na Národnom cintoríne v Martine.

Perica sa za spisovateľa Martina Kukučína (vlastným menom Matej Bencúr) vydala 23. októbra 1904 v meste Selca, na ostrove Brač, v Chorvátsku.

Starobilá patricijská rodina Didolićovcov s bohatými politickými, kultúrnymi a obchodnými kontaktmi v Dalmácii, vlastnila na ostrove Brač pôdu, vyrábala a obchodovala s olejom a vínom, prevádzkovala obchody v Záhrebe, Ľvove, ale aj v Prahe. Rodina podporovala zjednotenie Dalmácie s Chorvátskom a Slavónskom, či zavedenie chorvátskeho jazyka do verejnej správy a súdnictva. Dom Didolićovcov v období chorvátskeho národného obrodenia bol centrom kultúrneho a politického života.

V roku 1907 spolu s manželom Perica odišla do južnej Ameriky. Po ročnom pobyte v Santiagu de Chile, sa usadili v Punta Arenas medzi chorvátskymi vysťahovalcami. Priatelia ich presvedčili, aby si kúpili farmu. Vykorenenie z rodného domu, kraja a k tomu niekoľkonásobný neúspech ohladne farmy naštartovali u Perice ťažkú depresiu. V roku 1922 sa rozhodli na návrat do Európy.

Keď 8. novembra 1925 odišli znova do južnej Ameriky usporiadať svoje osobné i majetkové záležitosti, pri tejto ceste u Perice prepukla choroba naplno.

Po návrate do Chorvátska Martin Kukučín musel Pericu hospitalizovať na jar 1926 v ústave choromyseľných, v kúpeľnom mestečku Lipik. U Perice sa obdobia jasnej mysle striedali s hlbokými depresiami. Perici sa zdravotný stav zlepšil ešte počas Kukučínovho života.

Po Kukučínovej smrti Perica odišla z Chorvátska a najskôr žila u brata v Prahe, neskôr u svojej netere v Trnave. Avšak väčšinu svojho života prežila Perica v psychiatrických liečebniach, tzv. blázincoch, kde ju umiestnili jej príbuzní. Zväz slovenských spisovateľov upozornil okresnú prokuratúru v Trnave, že sa vdova Bencúrová nachádza neoprávnene v týchto zariadeniach, pretože nie je psychicky chorá. Na sklonku Pericinho života sa okresné orgány v Trnave postarali o nápravu. Štát jej pridelil dvojizbový byt, kde dožila pod lekárskou starostlivosťou a s kvalifikovanou opatrovateľkou Margitou Mačekovou, ktorá si Pericu pamätala takto: „Pani Bencúrová totiž posledné roky trávila len na posteli. Bola to inteligentná, sčítaná žena. Hovorila po španielsky, taliansky, francúzsky, nemecky a, samozrejme, po chorvátsky a slovensky. Žila však už len minulosti, spomienkami na rodný ostrov Brač a milovaného manžela."

Literatúra
----------

* MIHOVÁ, Lenka. Môj milovaný, Veľká láska Perice Bencúrovej manželky Martina Kukučína. *História*, 2020, roč. XIX, čís. 1, s. 26 – 31. ISSN 1335-8316.
* *Martin Kukučín v kritike a spomienkach : sborník*. 1. vyd. Bratislava : Slovenské vydavateľstvo krásnej literatúry, 1957. 944 s. (Pamäti a dokumenty; zv. 6.)
* CHMELOVÁ, Elena. *Perica z ostrova*. Ilustrácie Dušan Šulc. 1. vyd. Bratislava : Mladé letá, 1985. 266 s.
* BENCÚROVÁ, Perica. In:  *Biografický lexikón Slovenska*. Zväzok I A – B. Martin : Slovenská národná knižnica; Národný biografický ústav, 2002. 638 s. ISBN 80-89023-16-9. S. 340.

Referencie
----------

1. ↑   *Ľudia a udalosti v histórii Trnavy – august 2016, nzr.trnava.sk* [online]. [Cit. 2020-07-10]. Dostupné online. Archivované 2020-07-10 z originálu.
2. ↑  Matičné čítanie, ČÍSLO 7, 30. 3. 1970, ROČNÍK III, kadlecik.sk

Zdroje
------

* MIHOVÁ, Lenka. Môj milovaný, Veľká láska Perice Bencúrovej manželky Martina Kukučína. *História*, 2020, roč. XIX, čís. 1, s. 26 – 31. ISSN 1335-8316.
*

Externé odkazy
--------------

* Ťažký osud Kukučínovej vdovy Perice | Novinky z radnice, autor článku: Robert Vavro Archivované 2020-07-11 na Wayback Machine